ORDONANŢĂ DE URGENŢĂ Nr. 170 din 4 noiembrie 1999

privind acordarea, în mod gratuit, a asistenţei medicale, medicamentelor şi protezelor pentru unele categorii de persoane prevăzute în legi speciale

*Text în vigoare începând cu data de 3 februarie 2004*

*REALIZATOR: COMPANIA DE INFORMATICĂ NEAMŢ*

*Text actualizat prin produsul informatic legislativ LEX EXPERT în baza actelor normative modificatoare, publicate în Monitorul Oficial al României, Partea I, până la 31 ianuarie 2004:*

*- Legea nr. 783/2001, prin care a fost aprobată cu modificări Ordonanţa de urgenţă a Guvernului nr. 170/1999;*

*- Ordonanţa de urgenţă a Guvernului nr. 48/2003;*

*- Ordonanţa Guvernului nr. 30/2004, aprobată prin Legea nr. 121/2004.*

*Ordonanţa de urgenţă a Guvernului nr. 170/1999 a mai fost modificată şi prin:*

*- Ordonanţa de urgenţă a Guvernului nr. 72/2000, respinsă prin Legea nr. 493/2001;*

*- Ordonanţa de urgenţă a Guvernului nr. 102/2000, respinsă prin Legea nr. 494/2001.*

În temeiul prevederilor art. 114 alin. (4) din Constituţia României,

Guvernul României emite următoarea ordonanţă de urgenţă:

*ART. 1*

*Persoanele ale căror drepturi sunt stabilite prin acte normative speciale beneficiază de drepturile acordate asiguraţilor în condiţiile prevăzute de actele normative care reglementează materia asigurărilor sociale de sănătate, de actele normative prin care au fost instituţionalizate şi în conformitate cu prevederile prezentei ordonanţe de urgenţă.*

*ART. 2*

*Categoriile de persoane prevăzute la art. 1 sunt:*

*a) persoanele care şi-au pierdut total sau parţial capacitatea de muncă, marii mutilaţi, răniţii, urmaşii şi părinţii celor care au decedat ca urmare a participării la lupta pentru victoria Revoluţiei din decembrie 1989, persoanele care au fost reţinute în perioada 16 - 22 decembrie 1989 ca urmare a participării la acţiunile pentru victoria revoluţiei, precum şi persoanele care, în perioada 16 - 25 decembrie 1989, s-au remarcat prin fapte deosebite în lupta pentru victoria revoluţiei şi care deţin titlul de Luptător pentru Victoria Revoluţiei Române din Decembrie 1989;*

*b) veteranii de război şi văduvele de război;*

*c) persoanele persecutate din motive politice de dictatura instaurată cu începere de la 6 martie 1945, precum şi cele deportate în străinătate ori constituite în prizonieri;*

*d) persoanele persecutate, din motive etnice, de către regimurile instaurate în România cu începere de la 6 septembrie 1940 până la 6 martie 1945;*

*e) persoanele cu handicap;*

*f) persoanele care au efectuat stagiul militar în cadrul Direcţiei Generale a Serviciului Muncii în perioada 1950 - 1961.*

ART. 3

Persoanele prevăzute la art. 2 lit. a) beneficiază şi de următoarele drepturi:

*a) acces gratuit la tratament şi consultaţii în spitalele şi policlinicile Ministerului Sănătăţii şi Familiei, Ministerului Apărării Naţionale şi Ministerului de Interne;*

*b) medicamente gratuite prevăzute în "Lista cuprinzând denumirile comune internaţionale ale medicamentelor din Nomenclatorul de produse medicamentoase de uz uman de care beneficiază asiguraţii pe bază de prescripţie medicală, cu sau fără contribuţie personală", în condiţiile Contractului-cadru privind condiţiile acordării asistenţei medicale în cadrul sistemului de asigurări sociale de sănătate;*

*c) acordarea gratuită de proteze pentru răniţii care şi-au pierdut total sau parţial capacitatea de muncă, prevăzute în "Lista dispozitivelor medicale destinate recuperării unor deficienţe organice sau funcţionale, decontate integral, cu sau fără contribuţie personală din partea asiguratului" în condiţiile Contractului-cadru privind condiţiile acordării asistenţei medicale în cadrul sistemului de asigurări sociale de sănătate, precum şi asigurarea cu prioritate a protezelor auditive;*

*d) acces gratuit în sanatorii şi baze de tratament aparţinând Ministerului Sănătăţii şi Familiei, Ministerului Apărării Naţionale şi Ministerului de Interne.*

*ART. 4*

*Persoanele prevăzute la art. 2 lit. b) şi e) beneficiază şi de următoarele drepturi:*

*a) asistenţă medicală gratuită în toate instituţiile medicale civile de stat şi militare;*

*b) medicamente gratuite atât în tratament ambulatoriu, prevăzute în "Lista cuprinzând denumirile comune internaţionale ale medicamentelor din Nomenclatorul de produse medicamentoase de uz uman de care beneficiază asiguraţii pe bază de prescripţie medicală, cu sau fără contribuţie personală", cât şi pe timpul spitalizării, în condiţiile Contractului-cadru privind condiţiile acordării asistenţei medicale în cadrul sistemului de asigurări sociale de sănătate, dacă nu realizează alte venituri decât cele provenite din drepturile băneşti acordate de legile speciale prin care li se stabileşte această calitate, precum şi cele provenite din pensii;*

*c) bilete de tratament gratuite, în limita posibilităţilor existente, în staţiuni balneoclimaterice, pe baza reglementărilor stabilite de Ministerul Apărării Naţionale, Ministerul de Interne, Ministerul Muncii şi Solidarităţii Sociale, Secretariatul de Stat pentru Persoanele cu Handicap şi de Ministerul Turismului;*

*d) obţinerea gratuită de către persoanele cu handicap, dacă nu realizează alte venituri decât cele provenite din drepturile băneşti acordate de legile speciale prin care li se stabileşte această calitate şi cele provenite din pensii, şi de către invalizii de război a protezelor şi dispozitivelor medicale prevăzute în "Lista dispozitivelor medicale destinate recuperării unor deficienţe organice sau funcţionale, decontate integral, cu sau fără contribuţie personală din partea asiguratului" în condiţiile Contractului-cadru privind condiţiile acordării asistenţei medicale în cadrul sistemului de asigurări sociale de sănătate.*

*ART. 5*

*Persoanele prevăzute la art. 2 lit. c) şi d) beneficiază şi de următoarele drepturi:*

*a) asistenţă medicală gratuită;*

*b) medicamente, în mod gratuit şi prioritar, atât în tratament ambulatoriu, prevăzute în "Lista cuprinzând denumirile comune internaţionale ale medicamentelor din Nomenclatorul de produse medicamentoase de uz uman de care beneficiază asiguraţii pe bază de prescripţie medicală, cu sau fără contribuţie personală", cât şi pe timpul spitalizării, în condiţiile Contractului-cadru privind condiţiile acordării asistenţei medicale în cadrul sistemului de asigurări sociale de sănătate;*

*c) un bilet de tratament gratuit, pe an, într-o staţiune balneoclimaterică.*

*ART. 5^1*

*Persoanele prevăzute la art. 2 lit. f) beneficiază şi de asistenţă medicală şi medicamente în mod gratuit, atât în tratamentul ambulatoriu, prevăzute în "Lista cuprinzând denumirile comune internaţionale ale medicamentelor din Nomenclatorul de produse medicamentoase de uz uman de care beneficiază asiguraţii pe bază de prescripţie medicală, cu sau fără contribuţie personală", cât şi pe timpul spitalizării, în condiţiile Contractului-cadru privind condiţiile acordării asistenţei medicale în cadrul sistemului de asigurări sociale de sănătate.*

*ART. 6*

*(1) Sumele necesare pentru acoperirea cheltuielilor prevăzute la art. 3 lit. a) - c), art. 4 lit. a), b) şi d), art. 5 lit. a) şi b) şi la art. 5^1 se suportă din Fondul naţional unic de asigurări sociale de sănătate, gestionat de Casa Naţională de Asigurări de Sănătate prin casele de asigurări de sănătate, în limita prevederilor bugetare cu această destinaţie şi în condiţiile prevăzute de legislaţia care reglementează organizarea şi funcţionarea sistemului de asigurări sociale de sănătate.*

*(2) Sumele necesare pentru acoperirea cheltuielilor prevăzute la art. 3 lit. d), art. 4 lit. c) şi la art. 5 lit. c) se suportă din bugetul asigurărilor sociale de stat.*

---------------